Author: MZ SR

P r e d k l a d a c i a   s p r á v a

	Materiál „Informácia o vyhodnotení plnenia opatrení na zamedzenie nárastu dlhov podľa stavu k 30. 9. 2002“ sa predkladá  ako pravidelná štvrťročná informácia na rokovanie vlády SR v súlade s bodom D.8. uznesenia vlády SR č. 502 zo 6. júna 2001. Uvedené uznesenie vlády bolo prijaté v júni 2001 k materiálu „Stav záväzkov zdravotníckych zariadení s dôrazom na záväzky voči  dodávateľom energií, Sociálnej poisťovni, Národného úradu práce a dodávateľom liekov a zdravotníckych pomôcok a návrh  na ich riešenie“. 
	Súčasťou uvedeného materiálu bola výška dlhov v rezorte zdravotníctva  podľa komodít, ktoré v tom čase priamo ohrozovali chod zdravotníckych zariadení a návrh na ich riešenie a opatrenia  na zamedzenie vzniku nových dlhov ( v prílohe č. 2 citov. materiálu).
	Predkladaný materiál podáva aktuálnu informáciu o plnení a účinnosti  prijatých opatrení v roku 2001, ktorých cieľom bolo zastaviť vznik nových dlhov v rezorte zdravotníctva. Toto opatrenie okrem realizovaného  oddlženia malo byť jedným  z opatrení reformy zdravotníctva v SR. 
	Z informácie spracovanej podľa aktuálneho stavu k 30. 9. 2002, ale aj z predchádzajúcich informácií predkladaných štvrťročne na rokovanie vlády SR v roku 2002 vyplýva, že prijaté opatrenia na zamedzenie nárastu nových dlhov sa ukázali ako neúčinné a ani realizovaným oddlžením z mimorozpočtových zdrojov z výnosov z privatizácie sa zadlžovanie zdravotníckych zariadení a zdravotných poisťovní nepodarilo zastaviť. 
Z uvedeného dôvodu ďalšie pravidelné vyhodnocovanie predmetných opatrení prijatých ešte v roku 2001 nemá zmysel a  budem navrhovať úlohu zrušiť. MZ SR v súčasnosti pripravuje celý rad opatrení v legislatívnej oblasti v súlade                    s Programovým vyhlásením vlády SR a pripravovanou reformou v zdravotníctve, ktorých výsledkom by malo byť postupné znižovanie zadlžovania až do jeho zastavenia. Tieto opatrenia budú rozkrokované tak, že presiahnu rámec jedného roka.